Introduktion
Forfattere: Kurt Christensen
Tidsskrift: dttk (03-11-2020)

## INTRODUKTION

Vi kan med dette nummer igen byde velkommen til en række centrale  og  spændende  artikler,  der  tematisk  set  spænder vidt, idet der både fokuseres på kristendommens ubestridte centrum, Jesu korsdød, den lutherske kirkes historie og den nutidige kirkevirkelighed nationalt og internationalt.

Der  begyndes  med  gudstjenesten.  Gudstjenesten  står centralt i den kristne menigheds liv. Den er blandt andet blevet beskrevet som en »kraftstation« og en »brønd for åndeligt påfyld«. I Robert Lilleaasens artikel »Gudstjenesten i et dannelsesperspektiv« undersøges dette aspekt, altså gudstjenesten som en arena for udrustning og forberedelse til livet udenfor det kristne fællesskab og hvad dannelsesperspektivet kan bidrage med i relation til nærliggende begreber som socialisering, opdragelse, undervisning og læring.

I  den anden artikel fokuseres der på forståelsen af Jesu korsdød.  I  Matt  20,28  læser  vi,  at  »Menneskesønnen  …  er kommet for … at tjene og give sit liv som løsesum for mange«. I artiklen »Frelsens økonomi i Matthæusevangeliet - En fortolkning af Matt 20,28« argumenterer Christian Schöler Holmgaard  for,  at  denne  tekst  står  som  et  klimaks  for  en række  tekster  i  Matthæusevangeliet,  som  tegner  et  billede af mennesker, der er ude af stand til at frelse sig selv, da de har en ubetalelig gæld til Gud. Men at det, der er umuligt for mennesker, dog er muligt for Guds søn, der i kraft af sin status kan give sit liv som løsesum for mange.

Med  den  tredje  artikel  vendes  blikket  mod  den  lutherske kirkes historie. I  beskrivelser  af  den  lutherske  teologi  i ortodoksien møder man hyppigt den opfattelse, at man der fokuserede på den rene lære på bekostning af troens liv. I artiklen »Teologi, videnskab og troens liv hos Jesper Rasmus- sen Brochmand« argumenterer Jonas Kjøller Rasmussen ikke desto mindre for, at man hos en fremtrædende dansk repræsentant, Jesper Rasmussen Brochmand, møder en forståelse af teologien, som via den tredobbelte forståelse af teologien som scientia, sapientia og prudentia formår at rumme både en teoretisk og en praktisk dimension.

Derpå følger afdelingen for perspektivartikler, der først rummer to artikler med fokus på folkekirkelige temaer. Hans Vium Mikkelsen redegør i den første artikel for sin forståelse af »Den gode præst - set i et teologisk og uddannelsesmæssigt  perspektiv«.  Derpå  følger  Mette  Christoffersen  Gautier og Christine Toft Kristensens vægtige overvejelser om emnet »Babysalmesang - en aktivitet i kirken eller en kirkelig aktivitet?«

I den tredje perspektivartikel, Bodil Skjøtts »Diversitet og enhed i kirken i dag«, udvides perspektivet til den verdensomspændende kirke. Med inddragelse af centrale missionsteologiske værker, ikke mindst Lamin Sanneh, argumenterer Bodil Skjøtt for, at den ene tekst, evangeliet, nødvendigvis må få forskellige udtryk afhængig af de kontekster, som budskabet forkyndes i. Afslutningsvis finder vi en række boganmeldelser.

God læselyst!

Kurt Christensen, ansv. red.